# จังหวัดโกรนิงเงิน
โกรนิงเงิน  เป็นจังหวัดที่ตั้งอยู่ทางตะวันออกเฉียงเหนือสุดของประเทศเนเธอร์แลนด์ มีเมืองหลวงชื่อเดียวกันคือเมืองโกรนิงเงิน จังหวัดโกรนิงเงินมีพรมแดนทางตะวันออกติดกับรัฐโลว์เออร์แซกโซนีของประเทศเยอรมนี ทางตอนใต้ติดกับจังหวัดเดรนเทอ ทางตะวันตกติดกับจังหวัดฟรีสลันด์ และทางเหนือติดกับทะเลวัดเดิน มีประชากร 585,881 คน (ค.ศ. 2019)https://opendata.cbs.nl/statline/#/CBS/nl/dataset/37230ned/table และมีพื้นที่ 2960 ตารางกิโลเมตร

ในอดีต เคยเป็นส่วนหนึ่งของราชอาณาจักรแฟรงก์ จักรวรรดิโรมันอันศักดิ์สิทธิ์ และสาธารณรัฐดัตช์ตามลำดับ ก่อนจะกลายมาเป็นส่วนหนึ่งของราชอาณาจักรเนเธอร์แลนด์ในปัจจุบัน นอกจากนี้ ในคริสต์ศตวรรษที่ 14 โกรนิงเงินเคยเป็นส่วนหนึ่งของสันนิบาตฮันเซอ ที่มีอิทธิพลในการค้าขายแถบทะเลบอลติกอีกด้วย

จังหวัดโกรนิงเงินมีเมืองหลวงชื่อเดียวกันคือเมืองโกรนิงเงิน มีพื้นที่ส่วนใหญ่เป็นพื้นที่เกษตรกรรม มีท่าเรือริมทะเลมากมาย และเมื่อมีการค้นพบก๊าซธรรมชาติในปี ค.ศ. 1959 อุตสาหกรรมก๊าซและการแปรรูปได้มีบทบาทอย่างมากกับเศรษฐกิจและวิถีชีวิตของประชาชนในจังหวัด นอกจากนี้ ยังมีมหาวิทยาลัยโกรนิงเงินที่เก่าแก่และชื่อเสียงอีกด้วย

 ประวัติศาสตร์ 
ประวัติศาสตร์ของจังหวัดโกรนิงเงินเริ่มต้นขึ้นจากการเป็นส่วนหนึ่งของอาณาจักรฟรีเชีย ก่อนที่อาณาจักรจะพ่ายแพ้ให้กับราชอาณาจักรแฟรงก์ราวปี ค.ศ. 785 ชาร์เลอมาญ กษัตริย์ชาวแฟรงก์ได้ประกาศให้ศาสนาคริสต์เป็นศาสนาประจำดินแดนที่ยึดครองใหม่นี้โดยให้ขึ้นตรงกับนักบุญลุดเกอร์

ราวศตวรรษที่ 11 เมืองโกรนิงเงินเป็นเพียงหมู่บ้านเล็กๆในจังหวัดเดรนเทอ ซึ่งขึ้นตรงกับราชรัฐมุขนายกยูเทรกต์ และส่วนอื่นของจังหวัดตกเป็นของราชรัฐมุขนายกมึนสเตอร์ ในยุคกลาง โกรนิงเงินค่อนข้างมีเสรีภาพในการบริหารเมือง และราวศตวรรษที่ 14 ได้เข้าร่วมสันนิบาตฮันเซอ ที่มีอิทธิพลในการค้าแถบทะเลบอลติก Hanseatic city, Toerisms Groningen. Retrieved on 27 January 2014. จนรุ่นเรืองสุดขีด แต่ในปี ค.ศ. 1514/15 โกรงนิงเงินตกเป็นส่วนหนึ่งของดัชชีแห่งเกลเดอร์ส และตกอยู่ใต้การปกครองของราชวงศ์ฮาพส์บวร์คนับตั้งแต่ ค.ศ. 1536

ในช่วงสงคราม 80 ปีที่ชาวดัตช์ลุกฮือต่อต้านการปกครองของสเปน โกรนิงเงินได้ถูกปลดแอกจากกองทัพสเปนโดยชาวสาธารณรัฐดัตช์ในปี ค.ศ. 1594 และกลายเป็นจังหวัดหนึ่งของเนเธอร์แลนด์นับตั้งแต่นั้นมา

ช่วงสงครามโลกครั้งที่สอง เนเธอร์แลนด์รวมทั้งโกรนิงเงินถูกยึดครองโดยพรรคนาซี เยอรมนี ก่อนจะได้รับการปลดปล่อยในเดือนเมษายน ค.ศ. 1945 จากผลการสู้รบในยุทธการโกรนิงเงิน

 ภูมิศาสตร์ 
จังหวัดโกรนิงเงินตั้งอยู่ทางทิศตะวันออกเฉียงเหนือของเนเธอร์แลนด์ เป็นจังหวัดที่ใหญ่ที่สุดเป็นอันดับ 7 ของประเทศ มีพื้นที่ 2,960 ตารางกิโลเมตร แบ่งเป็นผืนบก 2,325 ตารางกิโลเมตรและผืนน้ำ 635 ตารางกิโลเมตร พื้นที่ราวร้อยละ 80 เป็นพื้นที่เกษตรกรรม อีกร้อยละ 9 เป็นพื้นที่เมือง ร้อยละ 6 เป็นพื้นที่ธรรมชาติ ร้อยละ 3 เป็นพื้นที่โครงสร้างพื้นฐาน และอีกร้อยละ 2 เป็นพื้นที่สำหรับการพักผ่อน Bodemgebruik; uitgebreide gebruiksvorm, per gemeente, Statistics Netherlands, 2013. Retrieved on 14 April 2014.

ผืนดินในจังหวัดโกรนิงเงินค่อนข้างราบเรียบ พื้นที่ส่วนใหญ่อยู่ต่ำกว่าระดับน้ำทะเล โดยจุดสูงสุดของจังหวัดคือ เขาฮัสเซอแบร์ก (Hasseberg) นั้นอยู่สูงกว่าระดับน้ำทะเลเพียง 14.6 เมตรเท่านั้น

แหล่งก๊าซธรรมชาติของโกรนิงเงินเป็นแหล่งก๊าซที่ใหญ่เป็นอันดับ 8 ของโลก Rafael Sandrea, Global Natural Gas Reserves – A Heuristic Viewpoint , IPC Petroleum Consultants, 2005. Retrieved on 14 April 2014. มีการขุดเจาะตั้งแต่ ค.ศ. 1959 แต่มีรายงานว่าการขุดเจาะได้ส่งผลให้เกิดแผ่นดินไหวในจังหวัดอยู่เป็นประจำ บางครั้งรุนแรงถึงระดับ 3.6 ตามมาตราริกเตอร์  Aardbevingen door gaswinning in Noord-Nederland, Royal Netherlands Meteorological Institute, 2013. Retrieved on 27 January 2014. จึงเป็นปัญหาที่จังหวัดกำลังเผชิญอยู่ในปัจจุบัน

ทะเลวัดเดิน ได้รับการขึ้นทะเบียนเป็นแหล่งมรดกโลกโดยยูเนสโกตั้งแต่ ค.ศ. 2009The Wadden Sea, UNESCO World Heritage Centre. Retrieved on 14 April 2014. ประกอบไปด้วยสันทรายและเกาะตามธรรมชาติที่ไม่มีมนุษย์อาศัยอยู่ 3 เกาะ นอกจากนี้ยังมีอุทยานแห่งชาติเลาเวอร์เมร์อยู่ภายในตัวจังหวัดตรงรอยต่อกับจังหวัดฟรีสลันด์อีกด้วย

จังหวัดโกรนิงเงินแบ่งเขตการปกครองออกเป็น 20 เทศบาล โดยมีเมืองโกรนิงเงินมีประชากรมากที่สุด 231,299 คน รองลงมาคือ โอลดัมบต์ (ประชากร 38,129 คน) และสตัดสกานาล (ประชากร 31,789 คน)

 เศรษฐกิจ 
นอกจากเมืองโกรนิงเงินจะมีประชากรอยู่มากที่สุดเป็นอันดับ 6 ของประเทศแล้ว ยังเป็นศูนย์กลางทางเศรษฐกิจของจังหวัดอีกด้วย มีหน่วยงานหลักได้แก่ โรงพยาบาลมหาวิทยาลัยโกรนิงเงิน มหาวิทยาลัยโกรนิงเงิน เทศบาลเมืองโกรนิงเงิน ศูนย์บริการการศึกษา และบริษัทก๊าซยูนีเป็นบริษัทร่วมทุนระหว่างบริษัทรอยัลดัตช์เชลล์ บริษัทเอ็กซอนโมบิล และรัฐเนเธอร์แลนด์About us, Gasunie. Retrieved 28 January 2017.

นอกจากนี้ บริเวณสามเหลี่ยมเอมส์ อันเป็นที่ตั้งของท่าเรือเดลฟ์ไซล์ และเอมส์ฮาเฟน ยังเป็นแหล่งเศรษฐกิจที่สำคัญของจังหวัด มีเรือบรรทุกสินค้าราว 11,589 จอดเทียบท่า (ค.ศ. 2015) คิดเป็นสินค้าราว 11,309,000 ตัน

 วัฒนธรรม 
โกรนิงเงินมีสำเนียงท้องถิ่นคือสำเนียงโกรนิงส์ ในตระกูลภาษาเยอรมันต่ำ และยังมีคนพูดภาษาฟรีเชียตะวันตกในบริเวณที่ติดกับจังหวัดฟรีสลันด์อีกด้วย แต่ทุกวันนี้ ชาวเมืองไม่นิยมพูดภาษาถิ่นเท่าไหร่นัก โดยเฉพาะในพื้นที่เมืองโกรนิงเงิน

 อาหาร 
อาหารดั้งเดิมของชาวโกรนิงเงินคือสตัมปอต ไส้กรอกแห้ง ซุปเครนท์เจอบราย ขนมโพฟเฟิร์ต และแพนเค้ก

 กีฬา 
จังหวัดโกรนิงเงินมีสโมสรฟุตบอลเพียงแห่งเดียวคือ เอฟซีโกรนิงเงิน ปัจจุบันเล่นในเอเรอดิวิซี นอกจากฟุตบอลแล้วยังมีสโมสรบาสเกตบอล วอลเลย์บอล และสปีดสเก็ตอีกด้วย

 การศึกษา 
การศึกษา มหาวิทยาลัยโกรนิงเงิน ก่อตั้งขึ้นเมื่อ ค.ศ. 1614 Who are we?, มหาวิทยาลัยโกรนิงเงิน, 2013. เรียกดูข้อมูลเมื่อ  28 มกราคม ค.ศ. 2014. และเป็นมหาวิทยาลัยวิจัยเพียงแห่งเดียวของจังหวัด มีนักศึกษาทั้งหมด 29,407 คนและบุคลากรมหาวิทยาลัย 5,238 คน (กันยายน ค.ศ. 2013) นอกจากนี้ยังมีสถาบันวิชาชีพขึ้นสูงฮันเซอ สเตนเดิน ตั้งอยู่ภายในเมืองโกรนิงเงินอีกด้วย